**Ministru kabineta noteikumu projekta “Grozījumi Ministru kabineta 2011.gada 24.maija noteikumos Nr.411 “Autopārvadājumu kontroles organizēšanas un īstenošanas kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Neaizpilda atbilstoši Ministru kabineta 2009.gada 15.decembra instrukcijas Nr.19 “Tiesību akta projekta sākotnējās ietekmes izvērtēšanas kārtība” 5.1 punktam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | [Autopārvadājumu likuma](https://likumi.lv/ta/id/36720-autoparvadajumu-likums) [4. panta](https://likumi.lv/ta/id/36720-autoparvadajumu-likums#p4) ceturtā daļa, [4.1 panta](https://likumi.lv/ta/id/36720-autoparvadajumu-likums#p4.1) trešā daļa, 4.2 panta trešā daļa un [Autoceļu lietošanas nodevas likuma](https://likumi.lv/ta/id/185656-autocelu-lietosanas-nodevas-likums) [8. panta](https://likumi.lv/ta/id/185656-autocelu-lietosanas-nodevas-likums#p8) pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2011.gada 24.maija noteikumi Nr.411 “Autopārvadājumu kontroles organizēšanas un īstenošanas kārtība” (turpmāk - MK noteikumi Nr.411) noteic, ka pašvaldību kontroles dienestu darbiniekiem, veicot autopārvadājumu kontroli, ir tiesības kontrolēt:   * pasažieru pārvadājumu noteikumu ievērošanu (regulārie un neregulārie pārvadājumi) pilsētas vai reģionālajos vietējās nozīmes maršrutos; * pasažieru komercpārvadājumu noteikumu ievērošanu pasažieru komercpārvadājumos ar taksometru un vieglo automobili; * autoostu un citu līnijbūvju stāvokli un darbības atbilstību pasažieru pārvadājumu prasībām.   MK noteikumu Nr.411 20.punkts noteic, ka pašvaldību kontroles dienestiem pēc vienošanās ar Valsts policiju ir tiesības veikt transportlīdzekļa faktiskās masas kontroli (svēršanu) ar autotransporta svariem, kas verificēti atbilstoši normatīvajiem aktiem par neautomātisko svaru atbilstības novērtēšanu un autovadītājiem noteiktā darba un atpūtas laika un tā reģistrēšanas ierīces lietošanas noteikumu ievērošanas kontroli.  2019.gada 1.septembrī stāsies spēkā grozījumi Autopārvadājumu likumā (likumprojekta Nr.273/lp13) (turpmāk – Likums), ar kuriem Likums papildināts ar 4.2 pantu, nosakot pašvaldības kontroles dienesta kompetenci, tostarp tiesības pašvaldību kontroles dienestiem veicot kontroli, apturēt autotransporta līdzekļus, ar kuriem veic pasažieru komercpārvadājumus un kravu pārvadājumus.  Atbilstoši likuma 4.2 panta trešajā daļā dotajam pilnvarojumam, noteikumu projekts paredz papildināt MK noteikumus Nr.411 ar kārtību, kādā pašvaldību kontroles dienesti aptur autotransporta līdzekli ar kuru veic komercpārvadājumus.  Saskaņā ar pasažieru komercpārvadājumus reglamentējošo normatīvo aktu prasībām, pasažieru komercpārvadājumos ar taksometru un autobusu izmanto ar vizuālām pazīmēm aprīkotus autotransporta līdzekļus. Ar grozījumiem Autopārvadājumu likumā no 2019.gada 1.septembra prasība aprīkot autotransporta līdzekli ar vizuālām pazīmēm noteikta arī pasažieru komercpārvadājumos ar vieglajiem automobiļiem, līdz ar to pašvaldības kontroles dienestiem ir iespējams pēc vizuālām pazīmēm atpazīt komercpārvadājumu pakalpojumu sniedzējus un veikt to kontroli.  Attiecībā uz kravu pārvadājumu kontroli, noteikumu projektā saglabāta MK noteikumu Nr.411 20.punktā noteiktā kārtība. Pašvaldības kontroles dienests veic kravu faktiskās masas kontroli un transportlīdzekļa vadītāja darba un atpūtas laika uzskaites kontrolierīces un ātruma ierobežotājierīces detalizētu pārbaudi (izņemot transportlīdzekļa kustības laikā) atbilstoši normatīvajiem aktiem par minētajām ierīcēm un to lietošanas kārtību pašvaldības administratīvajā teritorijā, pamatojoties uz sadarbības līgumu starp pašvaldību un Valsts policiju. Līgumā noteikta kārtība par veicamo kontroles pasākumu regularitāti un noteikumos paredzētajām atskaitēm par veiktajām kontrolēm.  Vienlaikus noteikumu projekts paredz precizēt MK noteikumu Nr.411 tekstā lietotos terminus atbilstoši Autopārvadājumu likumā lietotajiem terminiem.  Noteikumi stājas spēkā 2019.gada 1.septembrī. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VSIA “Autotransporta direkcija” |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pārvadātāji, kas veic komercpārvadājumus ar autotransportu. |
| 2. | Tiesiskā regulējuma ietekme uz tautsaimniecību un administratīvo slogu | Ar tiesisko regulējumu, dodot iespēju apturēt autotransporta līdzekli uz ceļa, tiek efektivizēta un pastiprināta autopārvadājumu kontrole, preventīvi novēršot autopārvadājumu normatīvo aktu pārkāpumus. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |  |
| --- | --- | --- | --- |
| **VI. Sabiedrības līdzdalība un komunikācijas aktivitātes** | | | |
| 1. | | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | | Sabiedrības līdzdalība projekta izstrādē | Par noteikumu projekta izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē 2019.gada 20.jūnijā <http://www.sam.gov.lv/sm/content/?cat=553> |
| 3. | | Sabiedrības līdzdalības rezultāti | Iebildumi vai priekšlikumi netika saņemti. |
| 4. | | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldību kontroles dienesti, plānošanas reģioni, valsts un pašvaldību policija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi vai esošo institūciju likvidāciju vai reorganizāciju.  Projekta izpilde tiks nodrošināta iesaistīto institūciju līdzšinējo funkciju ietvaros un cilvēkresursus neietekmēs. |
| 3. | Cita informācija | Nav. |

Satiksmes ministrs T.Linkaits

Vīza:

Valsts sekretāra p.i. Dž.Innusa